Els dissenyadors Boris Bidjan Saberi i Txell Miras tancaran aquest vespre la segona jornada de desfilades del 0 80 Barcelona Fashion.
A les 20.30h, el dissenyador internacional establert a Barcelona, després d'una dècada desfilant a París, torna al 080 Barcelona Fashion amb Retrospective, una col·lecció on repassa onze anys de trajectòria.
El dissenyador mostrarà el més representatiu del seu univers creatiu, amb peces que inclouen teixits en capes i talls avantguardistes expressades a través d'una paleta de colors monocromàtica.
Els materials orgànics com el cuir, el feltre i el cotó conviuen amb elements inorgànics com el vinil i el quitrà.
Peces confeccionades amb el màxim grau d'experimentació, mitjançant tècniques innovadores que confereixen un toc autèntic i distintiu al disseny de Boris Bidjan.
El cuir transparent tenyit amb sang es manté entre les seves creacions més exclusives.
Prèviament, a les 19h, la dissenyadora Txell Miras presentarà Txell Miras SS20, una proposta per a la propera primavera-estiu, on aborda el futur del post humanisme i transhumanisme, un futur en el que les màquines tindran necessitats humanes.
La dissenyadora ha plasmat aquesta reflexió en una col·lecció que combina contrastos, tant cromàtics, com de teixits i formes: colors càlids, marrons, ocres i verd oliva amb colors més propis de la fredor tecnològica; blanc, negre i gris; peces elaborades amb llana contrasten amb teixits com el neoprè, el xarol o fins i tot teixits plastificats, d'estètica robòtica.
I quant a siluetes, predominen els volums simètrics i arquitectònics que es contraresten amb altres més suaus, arrodonits i adaptats al cos humà.
Aquest matí, Accidental Cutting, firma de la dissenyadora i arquitecta Eva Iszoro, ha estat la primera en sortir a la passarel·la amb una col·lecció oberta i original.
Una proposta plena de volums originals i inexistents fins ara, propis de patrons abstractes i aleatoris denominats elaborats mitjançant un mètode patentat per la pròpia dissenyadora, accidental cutting.
Ha pres el relleu a la passarel·la la eiko ai amb la proposta Quantum One, una col·lecció inspirada en l'energia quàntica i en la unitat del cosmos, i integrada per peces d'estil casual de disseny delicat i contemporani, que mostren la filosofia d'una firma que reivindica la creació artesanal, la qualitat dels materials i la producció local.
A les peces de la col·lecció, inspirada en els astres i centelleigs de la Via Làctia, predominen els tons llum carregats de brillantor, colors artificials, liles, menta i llums off white.
També recull la immensa foscor de l'espai amb propostes en negre atzabeja i blau nit, i dels planetes i materials còsmics brollen els vermells, nudes i roses intensos.
Els motius estampats evoquen a mons màgics plens de fantasia, on es perceben altres formes de vida.
Microorganismes que ballen, flueixen, i creen prints més evolucionats amb dibuixos florals, d'animals i de formes geomètriques.
A la tarda, la primera la dissenyadora Sonia Carrasco, ha presentat una proposta per a la propera tardor-hivern; 45.376543, 59.651328, coordenades geogràfiques que pertanyen a la Mar d'Aral, a Kazakhstan, un mar que va desaparèixer a causa de l'intensiu cultiu de cotó, un dels pitjors desastres mediambientals de la història contemporània.
Colors neutres i tons terra, amb detalls a contrast han estat els protagonistes d'una col·lecció composta exclusivament amb teixits reciclats i a favor de l'entorn.
De la seva banda, el dissenyador d'origen peruà Esaú yori ha presentat Uninvited, una seva proposta per a la propera tardor-hivern en forma d'oda a la individualitat de l'ésser humà.
Esaú Yori torna als seus orígens, inspirant-se en la deconstrucció dels codis masculins per crear una silueta femenina plena de detalls: espatlles amples, cintures molt marcades, peces oversize i desproporcionades, presenten a una dona atemporal i sense gènere.
Les peces que composen la col·lecció, amb una paleta de colors minimalista i detalls en blau marí, gris i caqui, inclouen caixmir italià, llana anglesa i francesa, cotó japonès i seda xinesa.
Una combinació curosament escollida per crear una de les col·leccions més personals del dissenyador fins el moment.
Més info al web 080 i a les xarxes: